เกาะติดโครงการแบงก์รัฐ
กระทรวงการคลังแนะแบงก์รัฐเกาะติดรายงานลูกหนี้สินเชื่อตามโครงการพิเศษรัฐบาล หลังถูกใช้เป็นตัวขับเคลื่อนเศรษฐกิจจำนวนมาก
22 พ.ย. 2559

กระทรวงการคลังแนะแบงก์รัฐเกาะติดรายงานลูกหนี้สินเชื่อตามโครงการพิเศษรัฐบาล หลังถูกใช้เป็นตัวขับเคลื่อนเศรษฐกิจจำนวนมาก
แหล่งข่าวจากกระทรวงการคลัง เปิดเผยว่า กระทรวงการคลังได้แจ้งในที่ประชุมคณะกรรมการสถาบันการเงินเฉพาะกิจ (ธนาคารรัฐ) ให้ทุกธนาคารรวบรวมและนำเสนอโครงการที่ดำเนินการตามนโยบายรัฐ ซึ่งต้องแยกออกเป็นบัญชีพิเศษ หรือพีเอสเอ ว่า แต่ละสถาบันการเงินมีโครงการบัญชีพิเศษอยู่จำนวนเท่าไหร่ ดำเนินการอย่างไรบ้าง เพื่อเป็นการรายงานข้อมูลความคืบหน้าของแต่ละธนาคาร
ทั้งนี้ เนื่องจากที่ผ่านมารัฐบาลใช้สถาบันการเงินเฉพาะกิจเป็นตัวขับเคลื่อนนโยบายรัฐบาลค่อนข้างมาก หากเกิดความเสียหายทางรัฐบาลต้องตั้งงบประมาณชดเชยให้ รวมถึงการพิจารณาเพิ่มทุนแก่สถาบันการเงินในกรณีที่มีความจำเป็นต่อไป
แหล่งข่าวจากธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ยอดสินเชื่อตามนโยบายรัฐที่มีการแยกเป็นบัญชีพิเศษของ ธ.ก.ส. มีอยู่ประมาณ 7 แสนล้านบาท แยกเป็นลูกหนี้ในโครงการต่างๆ 2-3 แสนล้านบาท และเงินกู้ที่ ธ.ก.ส.ไปกู้จากธนาคารพาณิชย์ต่างๆ ให้รัฐบาล เพื่อนำมาใช้ในโครงการรับจำนำข้าวอีกประมาณ 4 แสนล้านบาท
อย่างไรก็ตาม ในปีงบประมาณ 2560 รัฐบาลได้ตั้งงบประมาณเพื่อชดเชยภาระดอกเบี้ยและเงินต้นให้ ธ.ก.ส. ประมาณ 6 หมื่นล้านบาท ส่วนกรณีการทำโครงการสินเชื่อชะลอการขายข้าวฤดูกาลผลิตปี 2559/2560 ถือเป็นโครงการบัญชีพิเศษ แต่ที่ยังนับรวมไม่ได้ เพราะต้องรอเกษตรกรนำข้าวมาเข้าโครงก่อน และดูว่าจะมีการไถ่ถอนเท่าไหร่ และมีการระบายข้าวที่เหลือจากที่ไม่มีเกษตรกรมาไถ่ถอนได้ เท่าไหร่ จึงจะสามารถสรุปยอดได้ว่ามี ผลเสียหายหรือไม่
"ภาพรวมโครงการพีเอสเอส่วนใหญ่ เป็นการนับรวมยอดสินเชื่อทั้งโครงการเข้าไปจึงทำให้ตัวเลขดูมาก ขณะที่ส่วนที่รัฐบาลจะชดเชยให้มีเพียงดอกเบี้ย หรือค่าบริหารโครงการ ซึ่งเรื่องนี้ต้องเข้าไปดูแบบที่เป็นรายละเอียดแต่ละโครงการ" แหล่งข่าวเปิดเผย
นายชาติชาย พยุหนาวีชัย ผู้อำนวยการธนาคารออมสิน กล่าวว่า สำหรับธนาคารออมสินมีลูกหนี้รอการชดใช้ตามนโยบายรัฐบาลในบัญชีพิเศษอยู่ประมาณ 1.8 แสนล้านบาท ส่วนใหญ่เป็นโครงการสินเชื่อซอฟต์โลน 3 โครงการ ได้แก่ โครงการซอฟต์โลนระยะที่ 1 รอบแรก เมื่อปี 2558 วงเงิน 1 แสนล้านบาท และมีโครงการซอฟต์โลนระยะที่ 2 วงเงิน 5 หมื่นล้านบาท ช่วงต้นปี 2559
นอกจากนี้ ยังมีโครงการซอฟต์โลนระยะที่ 3 อีก 6,000 ล้านบาท ล่าสุดปล่อยกู้ได้แล้วประมาณ 3,000 ล้านบาท กับโครงการปล่อยกู้กองทุนหมู่บ้านอีก 2.5 หมื่นล้านบาท
ทั้งนี้ โครงการซอฟต์โลนเป็นโครงการที่ธนาคารเอาสภาพคล่องของธนาคารไปปล่อยกู้ให้ธนาคารพาณิชย์ เพื่อไปปล่อยกู้ต่อให้กับผู้ประกอบการ ซึ่งรัฐบาลจะชดเชยเฉพาะดอกเบี้ย โดยในแต่ละปีรัฐบาลจะตั้งงบประมาณเพื่อชดเชยดอกเบี้ยให้ธนาคารออมสินประมาณปีละ 3,000-4,000 ล้านบาท
"ออมสินไม่ห่วงเรื่องโครงการพิเศษพวกนี้ เพราะก่อนที่จะมีโครงการเกิดขึ้น ทุกธนาคารก็ต้องมีการนำเสนอเรื่องให้กับคลังและคณะรัฐมนตรีพิจารณาอนุมัติอยู่แล้ว ซึ่งก็ถือว่าเป็นการรายงานข้อมูล เบื้องต้นไปให้รัฐบาลรับทราบแล้วระดับหนึ่ง" นายชาติชาย กล่าว